text: Spillerbus blev modtaget af fans
  30 maj 2011 kl. 06.27
  Esbjerg-spillere græd.
  Det er svært for EfB-spillerne at kapere, at de efter sommerferien skal spille i 1.division.
  - Det er godt nok en hård dag for os alle sammen, og jeg kunne da heller ikke helt holde det tilbage i Randers, sagde forsvarsspilleren Nicolai Høgh, der efter kampen fældede en tåre.
  - Klubben betyder meget for mig, og det gør ondt det her. Vi må bare erkende, at vi ikke har været gode nok, og der venter os en masse arbejde. Vi skal tilbage til Superligaen så hurtigt som muligt, og der er bare alt for lang tid til næste kamp lige nu, siger Nicolai Høgh, der igen blev lidt bevæget, da spillerbussen blev modtaget af en flok trofaste fans i Esbjerg.
   
  - Det er vildt flot, at de møder op og klapper af os, for de har da grund til at være skuffede. Det er noget, der sætter nogle tanker i gang, og jeg vil gøre mit til, at vi hurtigt kan give dem Superliga-bold på Blue Water Arena igen, siger Nicolai Høgh.
  